“บล.กสิกรไทย” แนะเก็บ “ASIAN-KKP” ติดพอร์ต ชี้ครึ่งปีหลังธุรกิจเด่น-กำไรโตต่อเนื่อง
“บล.กสิกรไทย” แนะเก็บ “ASIAN- KKP” ไว้ติดพอร์ตสัปดาห์นี้ช่วงตลาดปรับตัวลง คาดธุรกิจครึ่งปีหลังแข็งแกร่ง พร้อมกำไรเติบโต 4 ปีต่อเนื่อง
“บล.กสิกรไทย” แนะเก็บ “ASIAN- KKP” ไว้ติดพอร์ตสัปดาห์นี้ช่วงตลาดปรับตัวลง คาดธุรกิจครึ่งปีหลังแข็งแกร่ง พร้อมกำไรเติบโต 4 ปีต่อเนื่อง
29 ส.ค. 2565

ผู้สื่อข่าวรายงานว่า ทางบริษัทหลักทรัพย์ กสิกรไทย จำกัด (มหาชน) ออกบทวิเคราะห์วันนี้ (29 สิงหาคม 2565) แนะนำหุ้นที่น่าลงทุนในสัปดาห์นี้ ได้แก่ บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN จะได้รับประโยชน์จากเงินบาทอ่อนค่า โดยเงินบาทที่อ่อนค่าทุกๆ 1 บาทจะบวกต่อ Bottom line ASIAN สูง 15%
ขณะเดียวกันคาดกำไรไตรมาส 3/2565 จะดีขึ้นอีกจากไตรมาสก่อนหน้า จากการขยายกำลังการผลิตอาหารสัตว์เลี้ยงและช่วงไฮซีซั่นสำหรับการส่งออกของธุรกิจอาหารทะเลแช่แข็ง
ส่วนประเด็นเรื่องการจดทะเบียนในต่างประเทศ บริษัท เอเซี่ยน อะโลอันซ์ อินเตอร์ฯ จำกัด (AAI) เดินตามแผนภายในสิ้นเดือนต.ค. 65
นอกจากนี้บริษัทมีกำไรสุทธิเติบโตอย่างต่อเนื่องในปี 2562 มีกำไรสุทธิ 1,044 ล้านบาท ต่อมาในปี 2563 มีกำไรสุทธิ 1,084 ล้านบาท ขณะที่ในปี 2564 มีกำไรสุทธิ 1,273 ล้านบาท และงวด 6 เดือนแรกปี 2565 มีกำไรสุทธิ 1,416 ล้านบาท
สำหรับคำแนะนำ “ซื้อ” ราคาเป้าหมาย 19.80 บาท
รวมถึง ธนาคารเกียรตินาคินภัทร จำกัด (มหาชน) หรือ KKP ประเมินว่าทิศทางกำไรครึ่งหลังของปี 2565 แข็งแกร่งเมื่อเทียบกับครึ่งปีแรก หนุนจากธุรกิจตลาดทุน และวาณิชนกิจ
อีกทั้งมูลค่าหุ้น KKP ถูกเกินไปเพราะซื้อขายด้วย PBV ปี 2565 ที่ 0.98 เท่า เทียบกับ ROE ที่แข็งแกร่ง 14.5% และคาดว่าอัตราตอบแทนเงินปันผลในปี 2565-2566 จะอยู่ในระดับสูงที่ 7% และ 7.7%
นอกจากนี้บริษัทมีกำไรสุทธิเติบโตอย่างต่อเนื่องในปี 2562 มีกำไรสุทธิ 6,317 ล้านบาท ต่อมาในปี 2563 มีกำไรสุทธิ 7,732 ล้านบาท ขณะที่ในปี 2564 มีกำไรสุทธิ 8,489 ล้านบาท และงวด 6 เดือนแรกปี 2565 มีกำไรสุทธิ 9,000 ล้านบาท
ดังนั้น คำแนะนำ “ซื้อ” ราคาเป้าหมาย 90.00 บาท